《满庭芳·题刘将军像卷，同蒋玉渊作》
清代·张夏

藜阁王孙，沙堤介弟，移来彩戟双双。功成身退，早撇却炎凉。

何必凌烟画就，开金谷、歌舞徜徉。但一壑，松风梦足，苔卧绿沉枪。

从他门户盛，编篱插棘，独坐霎阊。到天涯览古，百咏千觞。

更拟翻经入道，桃源口、借问渔郎。嗤当日，射生驰属，仗剑事先皇。

作者简介：张夏，字秋韶，江苏无锡人。隐居菰川之上，孝友力学。初从马世奇受经，后入东林书院，从高世泰学。积十馀年，遂入世泰之室。世泰卒，其子弟相与立夏为师，事之如世泰。汤斌抚江苏，至东林，与夏讲学，韪其言。延至苏州学宫，为诸生讲《孝经》、《小学》。退而注《孝经解义》、《小学瀹注》。